Samuel Montembeault

Samuel Montembeault (* 30. október 1996, Bécancour, Quebec, Kanada) je profesionálny kanadský hokejový brankár, ktorý aktuálne pôsobí v tíme Montreal Canadiens v National Hockey League. S výberom Kanady získal zlatú medailu na seniorských Majstrovstvách sveta 2023.
Kariéra.
Juniorský hokej.
Samuel Monembeault hokejovo vyrastal v rodnom meste Bécancour a neskôr bol draftovaný do najvyššej quebeckej juniorskej súťaže QMJHL, kde obliekal dres tímu Blainville-Boisbriand Armada. V rámci juniorského reprezentačného hokeja bol ako tretí brankár súčasťou kanadského výberu na MS juniorov v roku 2016. Na šampionáte neodchytal ani jeden zápas.
Florida Panthers / Springfield Thunderbirds.
Do NHL bol dradtovaný v roku 2015 tímom Florida Panthers. 10. mája 2016 s ním Florida podpísala vstupný trojročný kontrakt. Prvú sezónu v rámci nej strávil v juniorke, druhú už v AHL, kde nastupoval za tím Springfield Thunderbirds.
Za Springfield Montembeault pravidelne nastupoval až do roku 2020 a pôsobil v roli prvého brankára tímu. V roku 2019 bol účastníkom All-Star Game AHL.
V NHL debutoval 2. marca 2019 proti tímu Carolina Hurricanes. Zápas Panthers prehrali 3:4 po predĺžení a Montemeault inkasoval 4 góly z 26 striel. V organizácii Panthers nastupoval ako tretí brankár. Najskôr v sezóne 2018/19 za tandemom Roberto Luongo - James Reimer a neskôr v sezóne 2019/20 za tandemom Sergej Bobrovskij - Chris Driedger. Celkovo za „Cats“ nastúpil v 25 zápasoch, z ktorých 9 vyhral, 8 prehral, 3 prehral po predĺžení a pripísal si 89,2% úspešnosť zákrokov a 3,2 priemer inkasovaného gólu na zápas.
V roku 2020 bol Montembeault opätovne podpísaný Panthers na jednoročný dvojcestný kontrakt, avšak v drese prvého tímu sa už nepredstavil a sezónu strávil v tíme Syracuse Crunch v AHL. Až 2. októbra 2021 bol Montembeault umiestnený na „waiver listinu“, z ktorej si ho stiahol tím Montreal Canadiens, ktorý potreboval v organizácii nového brankára po zranení ich dlhoročnej jednotky Careyho Prica.
Montreal Canadiens.
Carey Price sa po zranení už plnohodnotne do bránky Montrealu nevrátil a na mieste prvého brankára ho nahradil Jake Allen. O pozíciu náhradníka Montembeault súperil s mladým talentom Caydenom Primeauom a skúseným Andrewom Hammondom. Pozíciu si však obránil a v sezóne 2021/22 odchytal 38 zápasov s 89,1% úspešnosťou zákrokov. Canadiens s ním po sezóne podpísali nový dvojročný kontrakt v hodnote dvoch miliónov amerických dolárov.
V sezónach 2022/23 a 2023/24 Montembeault nastupoval ako Allenova dvojka a podával stabilné, hoc štatisticky podpriemerné výkony. To bolo do veľkej miery zapríčinené aj kvalitou tímu Montrealu, ktorý sa v tomto období nachádzal v tzv. „prestavbe“, čiže generačnej obmene.
Montembeault sa v tomto období stal aj súčasťou seniorského výberu Kanady na MS 2023 a získal zlatú medailu. Taktiež bol menovaný medzi trojicu najlepších hráčov tímu. Odchytal 7 zápasov, z ktorých 6 vyhral a pripísal si 93,9% úspešnosť zákrokov.
Pred prestupovou uzávierkou v roku 2024 bol Allen vymenený do tímu New Jersey Devils a Montembeault sa stal novým prvým brankárom tímu. V tejto pozícii pokračoval aj v sezóne 2024/25.
V decembri 2024 bol nominovaný do výberu Kanady na turnaj „"NHL 4 Nations"“ ako jediný predstaviteľ Canadiens. Spolu s ním boli do bránkoviska nominovaní aj Jordan Binnington (St. Louis Blues) a Adin Hill (Vegas Golden Knights).